Tuheshimu dini na vitabu vitakatifu vya wengine hata ikiwa tuna shaka nayo
Language: Swahili | Genre: News

Tuheshimu dini na vitabu vitakatifu vya wengine hata ikiwa tuna shaka navyo 
N 
KWA jina la Mwenyezi Mungu mwenye kuneemesha neema kubwa kubwa na neema ndogo ndogo. Tumejaaliwa leo hii siku hii bora na tukufu, siku ya Ijumaa, ili sio tu kutubia toba ya kweli, lakini pia kukumbushana neno lake Mola wetu. Ama baada ya kumshukuru Mola wetu, twachukua nafasi hii sawia kumtilia dua Mtume wetu (SAW).
Mada yetu leo hii ni ukumbusho tu wa jinsi ambavyo sisi waja tunavyohitaji kuheshimiana. Kuheshimiana hapa kwa maana ya dini zetu. Pamoja na tofauti za hapa na pale kwenye dini zetu na maandiko ya vitabu vyetu, haifai aswilani kudharau dini nyinginezo.
Kudharau huku kwa maana ya kuchukia dini hadi ama kuyachoma maabadi au kuviteketeza vitabu vitakatifu vya dini husika.
Vita vimezuka na kutokea kama mzaha mzaha hivi kwa ama waumini fulani kuikejeli dini ya wapinzani, kuyachafua majumba ya ibada ya dini ya wapinzani, au kuvichoma, kuviteketeza, kuvivyoga na kuvifanyia madharau vitabu vya dini 'pinzani'. 
Chuki kama hii haifai jamani ndugu zangu. Maongezo ama mawaidha ya leo yametokana na uwepo wa mara kwa mara wa visa vya dharau kwa dini ambayo kwamba mhusika hakubaliani nayo. Cha kuudhi zaidi ni kuwa 'unyama' na dharau hizi vinafanyika peupe. Kukiwa hata na vyombo vya habari. Na kushangiliwa ikibidi. Ya Rabi! 
Majuzi tukio kama hilo la dharau na utovu wa kutovumiliana kidini lilijiri katika nchi jirani ya Tanzania. Nchini humo kulitokea kisa na janga ambapo mtu mmoja aliichana, kuichafua na kuipaka tobe Kurani. Alisahau kuwa Kurani kitabu tu ambacho kinaupitisha ujumbe. Hakina uhusiano wowote na itikadi zake ilibidi asimamishwe kazi huko alikokuwa. Labda ilikuwa jaribio la awali la kuzuia zahama. Wajua tena kila muumin alivyo tayari kuitetea dini yake, na hasa muumin wa dini hii tukufu ya Kiislamu alivyo tayari alakulihali kuitetea dini hii ya Uislamu. 
Kutetea huko ni pale ambapo dini hii inapakwa matope, tena waziwazi. Kwa bahati nzuri ni kuwa rais wa nchi hiyo ya Tanzania ndugu John Magufuli aliingilia kati na kuamrisha mtu huyo kuachishwa kazi mara moja! Hatua kama hii inaonesha kuwa Magufuli ni kiongozi asiyetaka madharau na mapuuza dhini ya dini ambayo kwamba mtu hakubaliana nayo. 
Ndio maana tunaambiwa tuvumiliane. Tuchukuliane, ijapo zipo tofuati miongoni mwetu.  Kitabu chetu kitukufu cha Kurani sura Kitabu chetu kitukufu cha Kurani sura inatuambia: 
"Alif Lam Mym. Uteremsho wa kitabu hiki hauna shaka kuwa umetoka kwa Mola wa walimwengu. Je, wanasema Amekitunga mwenyewe? (Sivyo hivyo). Bali hicho ni haki itokayo kwa Mola wako ili uwaonye watu wasiojiwa na muonyaji kabla yako, huenda wakaogopa.
Heshima hii haifai tu kuishia hapo. La hasha! Hata tunapokuwa na makongamano, mihadhara ya viwanjani na mabarazani, haifai kudharau mabuku ya dini nyinginezo. Hali kama hizi zimeishia kutibua mikutano na kuzuka vurumai isiyokuwa na kifani.
Papo hapo kwa kuchafua vitabu vingine pia kwaweza kushuhudiwa katika mjadala na midahalo kwenye vyombo vya habari iwe ni redio au runinga. Au hata katika magazeti. Na hasa leo hii uchafuzi wa dini na uharibuji wa vitabu vitakatifu unashuhudiwa mno katika mitandao ya kijamii.
Haifai jamani!  
Uzuri ni kuwa Mola wetu ni mwingi wa msamaha. Tunapoteleza na kutubia toba ya haki na kweli yeye hutusikiliza na yuko tayari kutusamehe. Tuwe basi ni wenye wingi wa kuomba msamaha kama anavyotutaka Mola wetu. Hili nalo amelithibitisha mwenyewe Maulana wetu, Allah (SWT), katika aya za 134 na 135 sura ya Aali Imran: 
"Ambao hutoa katika (hali ya) wasaa na katika (hali ya) dhiki, na wazuiyao ghadhabu na wasemehe watu (na wawafanyiao ihsani); na Mwenyezi Mungu hupenda wafanyao ihsani. Na ambao wanapofanya uchafu (kufanya dhambi kubwa) au kudhulumu nafsi zao (kwa dhambi ndogo) hukumbuka Mwenyezi Mungu na kuomba msamaha kwa dhambi zao. Na nani anayeghufuria dhambi isipokuwa Mwenyezi Mungu? Na hawaendelei na (maovu) walioyafanya, hali wanajua (kuwa hayo ni maovu)."  
InshaaAllah Mola wetu atujaalie tuwe ni waja wake wenye subira, stahamala, uvumulivu na kuchukuliana katika kila jambo.
Ijumaa Kareem!